Žiadosť o poskytnutie pomoci z Kohézneho fondu
pre projekt
„ŽSR, Modernizácia železničnej trate Trnava – Nové Mesto nad Váhom, ŽKM 47,550-100,500, na rýchlosť 160km/h – etapa II – Piešťany – Nové Mesto nad Váhom“ 
	Projekt „ŽSR, Modernizácia železničnej trate Trnava – Nové Mesto nad Váhom, ŽKM 47,550-100,500, na rýchlosť 160km/h – etapa II – Piešťany – Nové Mesto nad Váhom“  bol vypracovaný v súlade so  Stratégiou SR pre Kohézny fond 2004-2006 – sektor dopravy.
	Predmetný projekt vo forme žiadosti o poskytnutie pomoci z KF doručilo Ministerstvo dopravy, pôšt a telekomunikácií SR Ministerstvu výstavby a regionálneho rozvoja SR ako vedúcemu predstaviteľovi RO pre KF dňa 9. júna 2004.
	Súčasťou predmetnej žiadosti je podrobný technický popis projektu s jeho objektovým členením a množstvami požadovaných prác. Žiadosť obsahuje štúdiu uskutočniteľnosti, finančnú a ekonomickú analýzu, finančný plán, vplyv projektu na zamestnanosť a životné prostredie. 
	Za implementáciu projektu budú zodpovedné Železnice Slovenskej republiky.
	Konečným príjemcom pomoci sú Železnice Slovenskej republiky.
	Projektom dotknutá oblasť  zahŕňa železničnú trať Piešťany - Nové Mesto nad Váhom.
	Projekt je súčasťou celkového projektu, ktorý zahŕňa železničnú trať Bratislava Rača – Nové Mesto n/Váhom. Doterajšia etapa bola spolufinancovaná z fondu ISPA, predmetná etapa je navrhnutá na spolufinancovanie z Kohézneho fondu.
Položky	v tis. € 	v tis. Sk	
Celkové predpokladané náklady projektu	127 688  	5 107 520	
Celkové oprávnené rozpočtové náklady projektu	118 396  	4 735 840	
Požadovaný grant z KF	100 637 	4 025 480	
Národné spolufinancovanie (štátny rozpočet) 	17 759 	   710 360	
* Investičné náklady sú prepočítané kurzom 40,0 Sk / 1 €

	Požadovaná výška pomoci z KF predstavuje 85 % z celkových oprávnených nákladov na realizáciu projektu a národné spolufinancovanie (štátny rozpočet) predstavuje 15%. Predmetné náklady sú v celom materiáli uvádzané bez DPH.
	Začiatok prác je plánovaný na  rok 2004, ukončenie sa plánuje v roku 2007.
	Cieľmi projektu sú:
-	v rámci projektu sa zvýši bezpečnosť a spoľahlivosť koľají 
-	zvýši sa maximálna rýchlosť zo 110 km/hod. na 160 km/hod, pohodlie a príťažlivosť cestovania, čím sa zvýši konkurencieschopnosť železničnej dopravy
-	znížia sa prevádzkové náklady a náklady na údržbu
-	zabezpečí sa, že kvalita súčasnej železničnej infraštruktúry sa nezníži do stavu, keď nebude možné udržiavať súčasnú úroveň prevádzky
-	splnia sa požiadavky a nároky na interoperabilitu a medzinárodné štandardy  
	Realizácia projektu prispeje k uplatňovaniu nasledovných smerníc Európskej únie a plánovacích dokumentov SR:
•	Koncepcia rozvoja dopravy, Dlhodobý program rozvoja železničných ciest a scenár č. 6 dokumentu ŽSR ekonomická stabilizácia a transformácia (uznesenie vlády SR č. 544/1999)
•	Program rozvoja železničných ciest do roku 2010 a návrh financovania investičných akcií do roku 2010 (vládne uznesenie č. 963 zo dňa 10. októbra 2001, ktorým ho vzala vláda SR na vedomie)
•	Koncepcia územného rozvoja Slovenska 2001
•	Rozhodnutie Európskeho parlamentu a rady č. 1692/96/ES z 23. júla 1996 o smerniciach spoločenstva pre rozvoj transeurópskej dopravnej siete
•	Rozhodnutie, ktorým sa dopĺňa rozhodnutie č. 1692/96/ES európskeho parlamentu a rady z 23. júla 1996 o smerniciach spoločenstva pre rozvoj transeurópskej dopravnej siete
•	Koncepcia územného rozvoja Slovenska 2001 (nariadenie vlády SR č. 528/2002 Z. z., ktorým sa vyhlasuje záväzná časť Koncepcie územného rozvoja Slovenska 2001).
	Podľa odhadu bude počas fázy výstavby projektu priamo vytvorených 275 pracovných miest a nepriamo 235 pracovných počas 61 mesiacov. Uvedené pracovné miesta sa chápu ako pracovné miesta na plný pracovný úväzok.
	Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa zákona č. 523/2003 Z. z. o verejnom obstarávaní.
	Projekt má cezhraničný význam.